<classify> UGANDA imeiomba Tanzania kufanya kazi kwa muda wa saa 24 katika Vituo vya Pamoja vya Mpakani OSBP kwa hoja kuwa muda wa sasa wa kubadilishana kila saa nane hauendani na dhumuni la uundwaji wa vituo hivyo. Kwa mujibu wa taarifa iliyotolewa na mkutano wa pili wa tume ya pamoja ya kudumu ya makatibu wakuu wa nchi hizo mbili, muda wa sasa wa saa nane unakwamisha mwenendo mzuri wa biashara baina ya mataifa hayo mawili.Baadhi ya maazimio yaliyofikiwa baada ya kumalizika kwa kikao cha pili yaliitaka Tanzania kuanzisha mfumo wa ufanyaji kazi katika vituo hivyo wa saa 24 ili kuimarisha biashara na hatimaye mataifa yote yanufaike. Tanzania inatakiwa kuanzisha mfumo wa utendaji wa saa 24 katika V ituo vya Pamoja vya Mipakani ili kuimarisha biashara na utendaji kwa ujumla katika vituo hivyo, ilisema sehemu ya azimio la mkutano huo. Kwa mujibu wa ripoti, Kituo cha Mpakani cha Mutukula kinafanya kazi kwa saa 24 lakini kwa upande wa Tanzania kinafanya kazi kwa saa nane hali inayochelewesha upitishwaji wa mizigo na vitu vingine.Ripoti hiyo ilisema Waziri wa Mambo ya Nje wa Uganda, Sam Kutesa alisema uhusiano kati ya Tanzania na Uganda ni mzuri na unazidi kunufaisha pande zote. Naamini kutokana na uhusiano mzuri uliopo tutaimarisha na kuongeza wigo wa kibiashara kati ya nchi zetu kwa maslahi mapana ya nchi zetu, alisema Kutesa. Katika mazungumzo na vyombo vya habari nchini, Waziri wa Mambo ya Nje na Ushirikiano wa Afrika Mashariki, Balozi Augustine Mahiga aliwaahidi waganda kuwa mambo yote yaliyoletwa na upande wa Uganda yatatekelezwa kikamilifu ndani ya miezi sita. Mkutano huo ulikuwa na lengo la kuondoa tofauti za kibiashara katika nyanja zote.  <topic>: KITAIFA 